Rae terug skool toe ná ongelukRae Braun in haar nuwe skooluniform. (Foto: Verskaf) Die tienjarige Rae Braun se lewe begin stadig maar seker na ’n sogenaamde “nuwe normaal” terugkeer. Rae het vandeesweek vir die eerste keer weer skool toe gegaan sedert sy verlede maand ’n ernstige motorongeluk aan KwaZulu-Natalse Suidkus oorleef het. Die ongeluk het die lewe van haar pa, Clint, en ousus, Alexus (12), geëis. Klein Rae, wat steeds verstom met haar dapperheid, is van vandeesweek af ’n gr. 4 leerder aan die Laerskool Voortrekker Eeufees in die noorde van Pretoria waar sy sedert die ongeluk by haar ouma woon. Rae se ma is maar ’n maand voor die ongeluk oorlede. “Rae is baie gelukkig by haar nuwe skool,” het Collette Daraujo, ’n familielid, bevestig. Daraujo het ’n foto aangestuur van ’n glimlaggende Rae in haar nuwe skooluniform op haar eerste skooldag. Die familie het sowat twee weke gelede tydens ’n gedenkdiens afskeid geneem van Clint (38) en sy oudste, Alexus. ’n Kruis is sedertdien by die ongelukstoneel vir pa en dogter opgerig. ‘n Kruis is sedertdien op die ongelukstoneel opgerig. (Foto: Facebook) Clint en Alexus is verlede maand dood toe hulle en Rae in ’n ernstige motorongeluk op pad skool toe in Uvongo betrokke was. Maroela Media het vroeër berig Braun was die betrokke oggend op pad om sy twee dogters by die skool te gaan aflaai toe hul gesinsmotor teen ’n boom langs die R620 gebots het. Braun het na bewering weens water in die pad beheer oor die motor verloor. Die motor het die pad verlaat en teen die boom gebots. Clint en Alexus is op die toneel dood verklaar. Rae is na die Port Shepstone- provinsiale hospitaal gehaas waar sy sowat ’n week lank behandel is. Rae tydens haar pa en sussie se gedenkdiens. (Foto: Facebook) Clint en Alexus Braun. (Foto: Facebook)